CELEX: 32021R0686
Language: lv
Date: 2021-04-23 00:00:00
Title: Komisijas Īstenošanas regula (ES) 2021/686 (2021. gada 23. aprīlis), ar ko atļauj tādu veselīguma norādi uz pārtikas produktiem, kura neattiecas uz slimības riska samazināšanu un uz bērnu attīstību un veselību, un ar ko groza Regulu (ES) Nr. 432/2012 (Dokuments attiecas uz EEZ)

27.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 143/8
               
            
         KOMISIJAS ĪSTENOŠANAS REGULA (ES) 2021/686
         (2021. gada 23. aprīlis),
         ar ko atļauj tādu veselīguma norādi uz pārtikas produktiem, kura neattiecas uz slimības riska samazināšanu un uz bērnu attīstību un veselību, un ar ko groza Regulu (ES) Nr. 432/2012
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1924/2006 (2006. gada 20. decembris) par uzturvērtības un veselīguma norādēm uz pārtikas produktiem (1) un jo īpaši tās 18. panta 4. punktu,
         tā kā:
         
                     (1)
                  
                  
                     Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija tās nav atļāvusi saskaņā ar minēto regulu un tās nav iekļautas atļauto norāžu sarakstā.
                  
               
                     (2)
                  
                  
                     Saskaņā ar Regulas (EK) Nr. 1924/2006 13. panta 3. punktu Komisija pieņēma Regulu (ES) Nr. 432/2012 (2), ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību.
                  
               
                     (3)
                  
                  
                     Regulā (EK) Nr. 1924/2006 arī paredzēts, ka pārtikas apritē iesaistītie uzņēmēji pieteikumus veselīguma norāžu atļauju saņemšanai var iesniegt dalībvalsts kompetentajai iestādei. Derīgos pieteikumus valsts kompetentā iestāde pārsūta Eiropas Pārtikas nekaitīguma iestādei (EFSA) (turpmāk “Iestāde”) zinātniskā novērtējuma veikšanai, kā arī Komisijai un dalībvalstīm informācijai.
                  
               
                     (4)
                  
                  
                     Komisija, ņemot vērā Iestādes sniegto atzinumu, lemj par veselīguma norāžu atļaušanu.
                  
               
                     (5)
                  
                  
                     Lai veicinātu jauninājumus, tām veselīguma norādēm, kuras pamatotas ar jaunākajām zinātniskajām atziņām un/vai kurās ietverta prasība par īpašumtiesību datu aizsardzību, atļaujas būtu jāpiešķir paātrināti.
                  
               
                     (6)
                  
                  
                     Pēc tam, kad uzņēmums “Specialised Nutrition Europe “SNE”)” iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi saistībā ar ogļhidrāta (CHO) šķīdumiem un devumu fiziskā snieguma uzlabošanai ļoti intensīvu un ilgstošu fizisku vingrinājumu laikā (jautājums Nr. EFSA-Q-2017-00621). Pieteikuma iesniedzējs ierosināja šādu norādes formulējumu: “Glikēmisko ogļhidrātu uzņemšana ļoti intensīvu un ilgstošu fizisku vingrinājumu laikā palīdz uzlabot fizisko sniegumu.”
                  
               
                     (7)
                  
                  
                     Komisija un dalībvalstis 2018. gada 13. martā saņēma Iestādes zinātnisko atzinumu (3), kurā tā, pamatojoties uz iesniegtajiem datiem, secināja, ka tādu veselu, trenētu pieaugušo mērķgrupā, kuri veic ļoti intensīvus (vismaz 65 % no VO2max) un ilgstošus (vismaz 60 min) fiziskos vingrinājumus, pastāv cēloņsakarība starp CHO šķīdumu patēriņu un fiziskā snieguma uzlabošanos ļoti intensīvu un ilgstošu fizisku vingrinājumu laikā. Tāpēc būtu jāuzskata, ka veselīguma norāde, kas atspoguļo šo secinājumu, atbilst Regulas (EK) Nr. 1924/2006 prasībām, un tā būtu jāiekļauj Savienības atļauto norāžu sarakstā, kas izveidots ar Regulu (ES) Nr. 432/2012.
                  
               
                     (8)
                  
                  
                     Regulas (EK) Nr. 1924/2006 13. panta 3. punktā paredzēts, ka atļautajām veselīguma norādēm jāpievieno visi vajadzīgie to izmantošanas nosacījumi (arī ierobežojumi). Tādēļ atļauto veselīguma norāžu sarakstā būtu jāiekļauj norāžu formulējums un īpašie izmantošanas nosacījumi, un attiecīgos gadījumos izmantošanas nosacījumi vai ierobežojumi un/vai papildu paziņojums vai brīdinājums saskaņā ar Regulas (EK) Nr. 1924/2006 noteikumiem un atbilstoši Iestādes atzinumiem.
                  
               
                     (9)
                  
                  
                     Viens no Regulas (EK) Nr. 1924/2006 mērķiem ir nodrošināt, lai veselīguma norādes ir patiesas, skaidras, uzticamas un patērētājam lietderīgas, un šajā sakarā tiek ņemts vērā to formulējums un noformējums. Tāpēc gadījumos, kad pieteikuma iesniedzēja izmantotās norādes formulējums patērētājam nozīmē to pašu, ko atļautas veselīguma norādes formulējums, jo tā norāda uz vienu un to pašu saikni starp pārtikas kategoriju, pārtikas produktu vai kādu tās sastāvdaļu un veselību, uz to būtu attiecināms šīs regulas pielikumā minētais lietošanas nosacījums.
                  
               
                     (10)
                  
                  
                     Saskaņā ar Regulas (EK) Nr. 1924/2006 20. pantu Pārtikas produktu uzturvērtības un veselīguma norāžu reģistrs, kurā iekļautas visas atļautās veselīguma norādes, būtu jāatjaunina, lai ņemtu vērā ar šo regulu atļautās veselīguma norādes.
                  
               
                     (11)
                  
                  
                     Tādēļ Regula (ES) Nr. 432/2012 būtu attiecīgi jāgroza.
                  
               
                     (12)
                  
                  
                     Ir notikusi apspriešanās ar dalībvalstīm,
                  
               IR PIEŅĒMUSI ŠO REGULU.
         
            1. pants
            Šīs regulas pielikumā minēto veselīguma norādi iekļauj Regulas (EK) Nr. 1924/2006 13. panta 3. punktā paredzētajā Savienības atļauto norāžu sarakstā.
         
         
            2. pants
            Regulas (ES) Nr. 432/2012 pielikumu groza saskaņā ar šīs regulas pielikumu.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 404, 30.12.2006., 9. lpp.
         
         
            (2)  Komisijas Regula (ES) Nr. 432/2012 (2012. gada 16. maijs), ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību (OV L 136, 25.5.2012., 1. lpp.).
         
            (3)  EFSA Journal 2018; 16(3):5191.
      
      
         
            PIELIKUMS
            Regulas (ES) Nr. 432/2012 pielikumā alfabētiskā secībā iekļauj šādu ierakstu:
            
               
                           Uzturviela, viela, pārtikas produkts vai pārtikas produktu kategorija
                        
                        
                           Norāde
                        
                        
                           Norādes izmantošanas nosacījumi
                        
                        
                           Pārtikas produkta lietošanas nosacījumi un/vai ierobežojumi un/vai papildu paziņojums vai brīdinājums
                        
                        
                           
                              EFSA žurnāla numurs
                        
                        
                           Attiecīgais ieraksta numurs konsolidētajā sarakstā, kas iesniegts novērtēšanai EFSA
                           
                        
                     
                           “Ogļhidrātu šķīdumi
                        
                        
                           Ogļhidrātu šķīdumi trenētiem pieaugušajiem palīdz uzlabot fizisko sniegumu ļoti intensīvos un ilgstošos fiziskos treniņos.
                        
                        
                           Šo norādi drīkst izmantot tikai attiecībā uz ogļhidrātu šķīdumiem, kuri saskaņā ar lietošanas norādījumiem organismam piegādā 30–90 g ogļhidrātu stundā, un tikai tad, ja attiecīgie ogļhidrāti ir glikoze, sukroze, fruktoze un/vai maltodekstrīni; turklāt ir šādi nosacījumi:
                           
                                       a)
                                    
                                    
                                       fruktozes (no fruktozes un/vai sukrozes) saturs nedrīkst pārsniegt 1/3 no kopējiem ogļhidrātiem un
                                    
                                 
                                       b)
                                    
                                    
                                       glikozes (no glikozes, sukrozes un/vai maltodekstrīniem) saturs nedrīkst pārsniegt 60 g/h.
                                    
                                 Patērētāji tiek informēti, ka labvēlīgu ietekmi gūst tikai trenēti pieaugušie, kuri ļoti intensīvi (vismaz 65 % no VO2maks.) un ilgstoši (vismaz 60 minūtes) fiziski trenējas.
                        
                        
                           Šo norādi drīkst izmantot tikai attiecībā uz pārtikas produktiem, kas paredzēti trenētiem pieaugušajiem, kuri ļoti intensīvi un ilgstoši fiziski trenējas.
                        
                        
                           2018;16(3):5191”